Kassisaba (Tallinn)

Etümoloogia

17.–18. sajandil rajatud muldkindlustuste süsteemis kandsid muldvallide nurgakohtadesse ehitatud kõrgemad tugipunktid ülemsaksakeelset nime Katze (kass). Niisugust kindlusest välja viivat teed kutsuti tavaliselt kassi sabaks (ülemsaksa keeles Katzenschwanz). Üks seesugustest tugipunktidest paiknes Toompea lossi läänekülje ees, see oli rootslaste plaanide järgi ehitatud Gootide bastion.

Geograafia

Kassisaba asub Tallinna keskkõrgendiku läänenõlval, mis on üsna lauge. Keskkõrgendik maismaastus umbes 4000 aastat tagasi Limneamere taandumisel. Toompuiesteelt Tehnika tänavani langeb maapind lääne suunas 12 meetrit 600 meetri kohta. Nõlv on aja jooksul paika loksutanud tänavate suunad, mis on põhja-lõuna- ja ida-läänesuunalised.

Ajalugu

On teada, et sel ajal, kui Tallinn koosnes kahest linnast, kuulus Kassisaba ala Toompea eeslinna piiresse. Juba üsna varajasel ajal tekkis Toompea eeslinn. Tallinna raad loovutas 1348. aastal Toompeale ehk Saksa Ordule Toompea saarlavaga edelast külgneva suure maa-ala, et seda saaks kasutada heina- karja- ja juurviljamaana. See maa-ala haaras enda alla ühes Kassisabaga ka Tõnismäe kõrgendiku, kus oli juba XII sajandil küla moodi asustus. Esimestelt säilinud linnaplaanidelt (1681) on näha, et Kassisaba alal on kujutatud paar peenikest teekriipsu. Laiem joon on kujutatud praeguse Paldiski maantee kohal, kus juba tollal oli üsna vilgas liiklus Haapsalu ning Lihula suunal. Plaanilt on näha ka paar kõrtsi ning suvemõisa Paldiski maantee ääres.
Kassisabasse rajati 17. sajandil suvemõis, mis asus Toompuiestee ja praeguse Wismari tänava nurgal. Selles mõisas asus aastatel 1772-1782 Ficki fajansimanufaktuur. Selles manufaktuuris valmistati fajanssi kohalikust sinisavist, millele lisati välismalt toodud valget savi. Suvemõisa omanikuks sai 1792. aastal Louise von Steinheil, kelle järgi pandi kohale nimi Luisenthal. Selle mõisa järgi on nime saanud praegune Luise tänav. Mõis tükeldati 1813. aastal, pärast mida levis ühe- ja kahekorruseline puithoonestus ka mõisa endistele maadele.
1797. aasta plaanilt on näha, et Kassisaba alad olid tollel ajal juba tihedalt asustatud. Kassisaba oli hoonestatud valdavalt ühekorruseliste puumajadega, mille juurde kuulusid peenra- ja aiamaad, tihti ka laut. Plaanil võib jälgida ka Koidu tänava algset lõiku Paldiski maanteelt lõunasse. Koidu tänav kandis algul restorani- ja majaomaniku Peter Ludvig Alimanni järgi Alimanni tänava nime. Koidu tänava viimane lõik, mis venitas tänava Paldiski maanteest Pärnu maanteeni, rajati aastatel 1926–1933.
Enne laiarööpmelise raudtee rajamist aastatel 1869-1870 ulatusid Kassisaba lääne-idasuunalised teed praegusest kaugemale. Veel 1930. aastate algul kandsid nüüdses Lillekülas asunud Madara tänava ja Toompuiestee vaheline ala algul Saviaukude, hiljem Toom-Vaestekooli tänava nime.
1867. aastal valmis Toomvaestekooli uus hoone, milles praegu asub Wismari haigla. See kool suleti 1918. aastal majanduslike raskuste tõttu.
Pärast Esimese maailmasõja lõppu oli Kassisaba asum tervenisti asustatud. Kassisaba oli hoonestatud valdavalt rikkaliku puitdekooriga kahekorruseliste kortermajadega, esines ka tsaariajast säilinud ühekorruselisi maju. 1930. aastatel valmis terve linna uuendamisplaan, mille üheks osaks oli vanast ajast pärinevate kitsaste tänavate laiendamine. Nagu suurlinnale omane, pidid ka siinmail valmima elegantsed kõrghoonetega tänavafrondid, nagu Pärnu maantee alguse läänefront, mis jõuti enne sõda valmis ehitada. Suured ehitusplaanid jäid aga sõja tõttu teostamata ning puitmajade lammutamine jäi ära. Enamik tänapäeval säilinud puitmajadest on ehitatud eelmise sajandi alguses, sest majadel puudub kivist trepikoda. Esimese vabariigi lõpul jõuti valmis ehitada uue kava kohaselt üksikud kivimajad (hooned Koidu 17 ja 23 ning Luise 22 krundil). Terviklikult ehitati välja A. Kapi tänav.
1932. aastal valmis Falgi pargi lähedal velodroom, mille kunagisel asukohal asub nüüd Tallinna Jalgpallikooli tehismuruga staadion. Suur osa Koidu tänava hoonestusest hävis 1944. aasta märtsipommitamisel. Nõukogude okupatsiooni ajal ehitati Koidu tänava algusesse hävinenud hoonestuse asemele stalinistliku arhitektuuriga hooneid. Liikluskorraldus on muutnud Luise ja Endla tänava põhimagistraalideks, mis lõikavad paljud Kassisaba tänavad keskelt pooleks.

Olulisemad objektid

Kassisabas asub Kaitsepolitseiamet ning Wismari haigla. Asumi territooriumil asub Jakob Westholmi Gümnaasium (majad aadressil Kevade 8 ja Luise 38).
Kassisaba asumi peamine haljasala on Falgi park.

Kassisaba miljööväärtuslik ala

Kassisaba miljööväärtuslik ala hõlmab Adamsoni, Wismari jt tänavaid.

Kassisaba asumi tänavad

Kassisaba asumis asuvad: Amandus Adamsoni tänav, Ao tänav, Eha tänav, Endla tänav, Artur Kapi tänav, Kevade tänav, Koidu tänav, Loite tänav, Loode põik, Loode tänav, Luise tänav, Paldiski maantee, Roopa tänav, Tehnika tänav, Toompuiestee, Villardi tänav, Wismari tänav.